Turcii au anunțat ce se întâmplă cu Deian Sorescu, împrumutat de Rakow la Gaziantep
Transferat la Gaziantep de Marius Șumudică, fostul antrenor al echipei, Deian Sorescu (26 de ani) s-a impus repede în campionatul Turciei.
Fostul jucător de la Dinamo și FCSB evoluează sub formă de împrumut în Turcia, de la Rakow Czestochowa. La Gaziantep, Sorescu încasează un salariu lunar de 30.000 de euro.
Deian Sorescu ar fi tentat de un transfer definitiv la Gaziantep
Chiar dacă are doar două luni la Gaziantep, Sorescu se simte excelent și ar fi tentat de un transfer definitiv la actuala sa echipă.
De asemenea, și staff-ul tehnic este impresionat de abilitățile internaționalului român care poate juca pe mai multe posturi, atât în banda dreaptă cât și în cea stângă, informează presa turcă.
Dacă va decide să-l transfere definitiv pe Deian Sorescu, Gaziantep va trebui să plătească 700.000 de euro către Rakow Czestochowa. Din această sumă, 15 la sută va ajunge în conturile lui Dinamo, care și-a păstrat un procent dintr-un viitor transfer al mijlocașului.
În 11 partide la Gaziantep, Deian Sorescu a reușit să marcheze de trei ori. Site-urile de specialitate îi oferă o cotă de piață de un milion de euro.
În sezonul precedent, fostul dinamovist a fost împrumutat de Rakow la FCSB, iar Gigi Becali spunea că îl va transfera definitiv doar dacă echipa sa ar fi câștigat titlul. Acest lucru nu s-a întâmplat, astfel că Sorescu s-a întors în Polonia.
Urmăriți SPORT.RO și pe Google News